ભામાશાની વિકટ સમયની સહાય પ્રતાપને ઘણી ખપમાં લાગી. તે પછીનાં યુદ્ધોમાં રાજપૂતોએ ઘણા મુઘલ સેનાપતિઓને મોતને ઘાટ ઉતાર્યા. મરણિયા પ્રતાપે ભામાશાની મદદથી ચિત્તોડ, માંડવગઢ અને અજમેર સિવાયનાં થાણાંઓ ફરીથી કબજે કર્યાં. આ જ સમયે પ્રતાપના પુત્ર કર્ણસિંહનો જન્મ થયો હતો. છતાં રાજવી કુટુંબનો વસવાટ તો જંગલોમાં જ રહ્યો હતો. તેમણે સતત પોતાના વસવાટ બદલાતા રહેવું પડતું હતું. પરિણામે પ્રતાપના પરિવારે પણ ગજા બહારની સમસ્યાઓ સહન કરી હતી. મુઘલ-મેવાડ સંઘર્ષ કોઈ જ સ્પષ્ટ પરિણામ આપતો ન હતો. એક અંધારી મેઘલી રાત્રે વરસાદ શરૂ થયો અને વરસાદી પાણી પ્રતાપની ઝૂંપડીમાં ટપકવા લાગ્યું. તેનાથી કંટાળી પ્રતાપની રાણી નિસાસો નાખતાં બોલી કે ભગવાન જાણે હવે આ દુઃખમાંથી ક્યારે બહાર નીકળીશું?